Publication: Magyar Közlöny
Issue: MK-2008-177 (Year: 2008, Number: 177)
Era: 2004-2010
Section: 3. számú melléklet a 34/2008. (XII. 12.) OKM rendelethez
Paragraph Index: 1745

1. Célok és feladatok A gimnáziumi biológiatanítás célja az általános iskolában megszerzett ismeretekre, készségekre és képességekre építve megismertesse a tanulókkal az élő természet működésének legfontosabb törvényszerűségeit, tudatosítsa az ember ép környezetének és egészségének elválaszthatatlan kapcsolatát, valamint – a többi tantárggyal együtt – kialakítsa az új ismeretek önálló megszerzésének igényét. Mutassuk be, hogy a különböző szerveződésű élőlényekben az egyes életműködések miféle módon valósulhatnak meg. Olyan természetszemléletet és biológiai műveltséget kialakítása, melyben alapvető az élőlények és az életközösségek változatossága, a biológiai sokféleség jelentősége. Mutassunk rá az ökológiai rendszerek működésében felismerhető lényeges összefüggésekre. Adjunk áttekintő képet a tulajdonságok kialakulásához szükséges információk öröklődéséről és az élővilág állandóságának és változékonyságának anyagi alapjairól. Természettudományos bizonyítékokkal támasszuk alá az élővilág egységét, és helyezze el az embert a földi élővilág evolúciójában és rendszerében. A tanulókkal ismertessük meg az emberi szervezet önfenntartó és szabályozó folyamatait, amelyek lehetővé teszik a változó környezetben a test belső egyensúlyának fenntartását. Biztosítsuk az egészséges életmóddal kapcsolatos helyes alternatívák kiválasztásához szükséges tájékozottságot, és segítsük elő az emberek egymás közti, valamint az emberek és környezetük közötti együttélési szabályok megértését. Tegyük nyilvánvalóvá, hogy Földünk globális problémáinak megoldásáért a biológiai ismeretek birtokában minden embernek tennie kell. A tanulókat tegyük képessé, hogy az ismeretek elsajátítása folyamán logikus összefüggésekben gondolkodjanak és tudják használni a biológiai objektumokkal kapcsolatosan a természettudományos megismerési módszereket. Az életkori sajátságoknak megfelelő tanulói vizsgálatok és természettudományos kísérletek szervezésével, ismeretterjesztő művek feldolgozásával kialakítani az önálló ismeretszerzés igényét. Mutassunk rá a kutatások jelentőségére és ez által fogékonnyá tesszük a tanulókat az új dolgok iránt. 2008/177. szám Tegyük képessé a tanulókat az új tudás megszerzésére, problémamegoldásra, kreativitásra. Tegyük nyilvánvalóvá, hogy változó világunkban a biológiai ismeretek is állandóan bővülnek, ezek nyomon követése szükséges ahhoz, hogy a világ jelenségeinek megértése. Ezáltal képes lesz tanuló a természeti és társadalmi folyamatokat a harmonikus fejlődés irányában befolyásolni. Mutassunk rá a biológia etikai és társadalmi kérdésekkel való kapcsolatára. A diákokat készítsük fel az áltudományos gondolkodás felismerésére, kritikus fogadására és cáfolására. Fogadtassuk el, hogy az emberi faj rasszai értelmi és érzelmi fejlődésre való képességükben nem különböznek egymástól.

Source: https://magyarkozlony.hu/hivatalos-lapok/afec8bc05c7aa5bab86c470fb66432583c3a43c8/dokumentumok/ac8461939444793e41b3f48d2a919c12b6366309/letoltes